Film tjedna: "2012"
Novi film iz žanra katastrofa redatelja Rolanda Emmericha, autora ranijih hitova Independence Day, The Day After Tomorrow i Godzilla
Kad se govori o žanru filmova katastrofe, onda je redatelj Roland Emmerich kao 'kod kuće' s hitovima poput „Independence Day“, „The Day After Tomorrow“, i „Godzilla“. U svom najnovijem ostvarenju, on postavlja katastrofu u globalne dimenzije, s prizorima uništenja poznatih ostvarenja ljudske civilizacije diljem svijeta. Alan Silverman razgovarao je s ovim njemačkim redateljem i zvijezdama njegovog filma „2012“. Priča filma temelji se na pretpostavki da su drevni Maye bili prvi narod koji je otkrio da Zemlja ima rok trajanja, te da, prema njihovom kalendaru, kraj dolazi kataklizmičkim događajem 21. prosinca 2012. godine. Kataklizma je izazvana međusobnim položajem planeta našeg sunčevog sustava koji se događa samo svakih 640 tisuća godina. A presudnu kap koja pokreće katastrofu našeg čitavog svijeta donose elementarne čestice neutrino koje zagrijavaju Zemljinu jezgru. Pomiješajte malo pseudo-znanosti sa intrigirajućom legendom i – akcija je neminovna, kaže Roland Emmerich: "Kad god imate mit o kojemu se priča, onda već imate početnu točku koja ljude navodi na pomisao da se sve događa 'za pravo'. Za mene je to postalo zanimljivo kad sam malo proučio knjige ... njih desetak ... i uočio da svaka od njih donosi drugu teoriju od 2012. Prema tome, imate mnogo slobode za interpretaciju nečega što je ljudima već na startu fascinirajuće." Woody Harrelson glumi voditelja radijske kontakt emisije koji, putem vlastitih istraživanja, dolazi do neizbježnog zaključka. "On vjeruje da svijet dolazi kraju i tome dodaje vlastitu interpretacija načina na koji će se taj dogoditi. Naravno, mnogi ljudi ga smatraju čudakom, ali, pokaže se da on nije bio tako jako u krivom," kaže Harrelson, objašnjavajući svoj lik. John Cusack glumi rastavljenog oca koji očajnički pokušava spasiti svoju bivšu suprugu i njihovu djecu dok oko njih južna Kalifornija doslovno propada u unutrašnjost Zemlje. Cusack vjeruje da, jednako kao i veći dio science-fictiona, i film „2012“ zadire u široko rasprostranjena strahovanja – možda čak i paranoju – oko budućnosti: "Mislim da u današnjem društvu takve teme odražavaju kolektivna strahovanja i paranoju, ali, isto tako, s druge strane, daju na zabavni način odušak za nedaće koje ljudi doživljavaju u svakodnevnom životu. To je eskapizam kroz zabavu pomiješanu s malo društvene savjesnosti. Tako se ljude navodi da reagiraju, recimo, na pitanje globalnog zatopljavanja. Ali, kratkoročno, mislim da danas ljudima najviše treba dobra zabava jer stvarnost nudi i previše briga." Premda glumačka postava uključuje čitav niz međunarodno poznatih imena, vjerojatno najveće zvijezde filma su majstori specijalnih efekata, kreatori scena masovne destrukcije - od klizanja čitave Kalifornije u more, pa do erupcije mega-vulkana pod parkom Yellowstone i kolapsa Vatikana.